Finalment kienu Neptunes li rnexxielhom jirbħu l-Enemed Cup għall-ewwel darba b'rebħa ta' 9-8 kontra San Ġiljan Mercury Towers. Il-logħba kellha tintlagħab 24 siegħa wara li ż-żewġ timijiet iltaqgħu għall-ewwel darba. Is-Sibt kienu San Ġiljan li ħarġu rebbieħa meritatament 11-8 iżda din il-logħba kellha storja differenti. Għal Neptunes kienu mingħajr l-aħwa Stevie u Jordan Camilleri li iżda t-tnejn kienu fuq il-bank. Huma ħarġu tajjeb mill-bidu u kontra ta' dak li seħħ is-Sibt, qatt ma kienu minn taħt, fejn anki kellhom ikunu mentalment b'saħħithom wara r-rimonta Ġiljaniża lejn it-tmiem. Minħabba li Neptunes ma tilfux fi triqthom lejn il-finali, kellhom aktar mistrieħ mill-avversarji, fattur li seta' favurihom. Dan għaliex San Ġiljan lagħbu erba' logħbiet f'sitt ijiem (v Valletta 22 ta' Ġunju, v Sliema 24 ta' Ġunju, v Neptunes 26 ta' Ġunju, v Neptunes v 27 ta' Ġunju). Minkejja li fiżikament żgur ma kinux fl-aqwa kundizzjoni, il-Ġiljaniżi baqgħu jissieltu sal-aħħar. Jeremy Abela poġġa lil Neptunes fil-vantaġġ iżda San Ġiljan dawru r-riżultat b'gowls taż-żagħżugħ Jake Bonavia u Matthew Zammit. Jake Muscat kien protagonist għal Neptunes fit-tieni sessjoni b'żewġ gowls fi ftit sekondi. Mattias Ortoleva ġab id-draw minn qagħda ideali iżda ftit wara Sam Gialanze rebaħ penalty b'azzjoni personali u Muscat reġa' poġġa lit-tim ta' Jovan Popovic fil-vantaġġ. Bil-kontra tal-logħba tas-Sibt, Neptunes żammew il-livell ta' prestazzjoni mal-avversarji anki fit-tieni parti tal-logħba u meritatament bdew l-aħħar sessjoni fil-vantaġġ. Dan minkejja li San Ġiljan ġabu d-draw darbtejn, l-ewwel minn Dino Zammit imbagħad minn Jake Bonavia. Iżda l-gowls ta' Alec Fenech u lejn tmiem it-tielet sessjoni permezz ta' Jeremy Abela li għamilhom 6-5. Mument importanti seħħ madwar ħames minuti minn tmiem il-partita. F'kontrattakk, Alec Fenech rebaħ penalty wara li skont ir-referee Massimo Angileri ġie mwaqqaf minn Dino Zammit fi triqtu lejn il-lasta, b'tal-aħħar ikun it-tielet fawl personali. Mill-penalty Jake Muscat kabbar il-vantaġġ. Neptunes dehru li kienu qed jikkontrollaw tajjeb il-logħba sakemm Matthew Zammit ħalla kollox miftuħ b'gowl żewġ minuti mit-tmiem. Fl-attakk sussegwenti Jake Bonavia rebaħ penalty għal fawl ta' Michael Spiteri Staines, deċiżjoni kkontestata mit-tim ta' Neptunes b'Zammit iġib id-draw. Iż-żagħżugħ Alec Fenech deher li jagħti r-rebħa lil Neptunes b'xutt sabiħ minuta mit-tmiem iżda pronta kienet ir-risposta ta' San Ġiljan li rebħu penalty ieħor din id-darba għal fawl ta' Jake Muscat fuq Darren Zammit. Reġa' nkariga ruħu Matthew Zammit li ma żbaljax. Kollox seta' jiġri bi 28 sekonda għat-tmiem u b'riżultat ta' 8-8. Kien proprju James Spiteri Staines li b'disa' sekondi u nofs għat-tmiem għeleb lil Jake Tanti b'xutt fir-rokna tax-xibka. Wara l-logħba saret il-preżentazzjoni, bil-Viċi President tal-ASA Karl Galea jippreżenta t-trofew lill-captain tal-ġurnata Alan Borg Cole.